इसे हाइल-2 नाम दिया गया, कोरियन भाषा में इसका मतलब 'सुनामी'
North Korea Haeil Suicide Underwater Drone वहां के स्टेट मीडिया KCNA ने इसकी जानकारी दी है। नॉर्थ कोरिया ने अपने इस दूसके अंडर वाटर न्यूक्लियर ड्रोन को हाइल-2 नाम दिया है।
नॉर्थ कोरिया ने एक बार फिर से अंडर वाटर न्यूक्लियर ड्रोन की टेस्टिंग की है। वहां के सरकारी मीडिया KCNA ने शनिवार को इसकी जानकारी दी। नॉर्थ कोरिया ने अपने इस दूसरे अंडर वाटर न्यूक्लियर ड्रोन को हाइल-2 नाम दिया है।
कोरियन भाषा में हाइल का मतलब सुनामी होता है। ये ड्रोन समुद्र में दुश्मन पर चुपचाप हमला करने में माहिर है। नॉर्थ कोरिया ने इस ड्रोन की टेस्टिंग 4 अप्रैल से 7 अप्रैल के बीच की है। इस दौरान हाइल ने हजार किलोमीटर की दूरी तय की।
71 घंटों तक पानी में रहने के बाद टारगेट पर वार किया 
CNN की रिपोर्ट के मुताबिक नॉर्थ कोरिया का दूसरा अंडरवाटर न्यूक्लियर ड्रोन टारगेट पर अटैक करने से पहले 71 घंटों तक पानी में रहा। परीक्षण करने की जानकारी देने से 2 दिन पहले नॉर्थ कोरिया ने गुरुवार को अमेरिका और साउथ कोरिया को बढ़ते तनाव के लिए जिम्मेदार ठहराया था।
उन्होंने कहा था कि दोनों देशों ने लगातार जॉइंट मिलिट्री ड्रिल्स कर स्थिति को परमाणु युद्ध की कगार पर ला दिया है। तानाशाह किम जोंग ने ड्रिल्स के बदले आक्रामक कार्रवाई करने की भी चेतावनी दी थी।
21 से 23 मार्च तक की थी हाईल-1 की टेस्टिंग
नॉर्थ कोरिया ने मिसाइलों के बाद अपने पहले अंडर वॉटर न्यूक्लियर ड्रोन का सफल परीक्षण 21 से 23 मार्च के बीच किया था। KCNA ने बताया था कि मिलिट्री के इस न्यूक्लियर ड्रोन में रेडियो एक्टिव सुनामी लाने की क्षमता है। ये दूसरे देशों के पोर्ट्स, यानी बंदरगाहों को भी आसानी से तबाह कर सकता है।
न्यूक्लियर ड्रोन की टेस्टिंग को खुद नॉर्थ कोरिया के तानाशाह किम जोंग उन ने मॉनिटर किया था। न्यूक्लियर ड्रोन को फायर करने से पहले उसे साउथ हमयोंग प्रोविंस के पास समुद्र में 260 से 490 फीट नीचे 59 घंटे और 12 मिनट तक रखा गया था।
नॉर्थ कोरिया ने दिखाए थे परमाणु हथियार
अमेरिका और साउथ कोरिया की ड्रिल्स के दौरान नॉर्थ कोरिया ने भी लगातार इंटरकॉन्टिनेंटल बैलिस्टिक मिसाइल (ICBM) सहित दूसरी मिसाइलों की टेस्टिंग की है। साथ ही कुछ दिन पहले ही देश ने पहली बार अपने परमाणु हथियार दुनिया के सामने पेश किए थे। इस दौरान नॉर्थ कोरिया ने और भी खतरनाक परमाणु हथियार बनाने की बात कही थी।
परमाणु हथियार छोटे फिर भी अमेरिका तक पहुंचने में सक्षम
नॉर्थ कोरिया ने अपने परमाणु हथियारों को हवासैन-31 नाम दिया है। न्यूक्लियर एक्सपर्ट्स का मानना है कि नॉर्थ कोरिया के हथियार बेशक छोटे हैं फिर भी इन्हें इंटर कॉन्टिनेंटल बैलिस्टिक मिसाइलों पर लगाकर अमेरिका और साउथ कोरिया में तबाही मचाई जा सकती है।
सिओल नेशनल यूनिवर्सिटी के प्रोफेसर क्यून सू के मुताबिक मंगलवार को पहली बार ऑफिशियली दिखाए गए नॉर्थ कोरिया के परमाणु हथियार 2016 के मुकाबले बड़े हैं। इससे परमाणू हथियार बनाने में उनकी तरक्की साफ दिख रही है।
प्रतिबंध के बावजूद मिसाइल टेस्टिंग कर रहा नॉर्थ कोरिया
संयुक्त राष्ट्र यानी UN ने नॉर्थ कोरिया पर परमाणु और बैलिस्टिक हत्यारों की टेस्टिंग को लेकर प्रतिबंध लगाए हैं। आसान शब्दों में कहें तो नॉर्थ कोरिया परमाणु और बैलिस्टिक मिसाइलों का परीक्षण नहीं कर सकता है। इसके बावजूद लगातार मिसाइल टेस्ट किए जा रहे हैं।